Փհենյանը խաղաղության կոչ է արել Սեուլին ու սպառնացել Վաշինգտոնին
Հյուսիսային Կորեայի առաջնորդ Կիմ Ջոն Ընն իր ամանորյա ուղերձում կրկին սպառնացել է ԱՄՆ-ին: Դրա հետ մեկտեղ վերջինս ակնարկել է, որ պատրաստ է խաղաղություն հաստատել Հարավային Կորեայի  հետ։
Իր ամանորյա ուղերձում Հյուսիսային Կորեայի առաջնորդ Կիմ Ջոն Ընը կրկին սպառնացել է Միացյալ Նահանգներին: «ԱՄՆ-ի ողջ տարածքը հասանելի է մեր միջուկային հրթիռների համար, և դրանք արձակելուկոճակը մշտապես իմ սեղանին է: Սա սպառնալիք չէ, այլ իրականություն»,- ասել է Կիմ Ջոն Ընը: Դրա հետ մեկտեղ վերջինս ընդգծել է, որ պատրաստ է երկխոսության Հարավային Կորեայի հետ: Իր ուղերձում Հյուսիսային Կորեայի ղեկավարը կոչ է արել նվազեցնել լարվածությունը Կորեական թերակղզում և բարելավել հարաբերությունները Սեուլի հետ: Նա նաև հավելել է, որ դիտարկում է Հարավային Կորեայում կայանալիք Ձմեռային Օլիմպիական խաղերին Փհենյանի պատվիրակությունն ուղարկելու հնարավորությունը: Հարավային Կորեան ողջունել է Կիմ Ջոն Ընի հայտարարությունը: Նախագահի խոսնակ Փարք Սու Հյունը նշել է, որ Սեուլը շարունակում է ուսումնասիրել Հյուսիսային Կորեայի առաջնորդի խոսքը: «Հարավային Կորեայի նախագահի գրասենյակը միշտ է Հյուսիսային Կորեայի հետ որեւէ վայրում ու որեւէ ժամանակ երկխոսելու պատրաստակամություն է հայտնել, եթե դա կօգնի վերականգնել միջկորեական հարաբերություններն ու խաղաղություն հաստատել Կորեական թերակղզում»,- արձագանքել է նախագահի խոսնակը: Խոսնակը նաև հույս է հայտնել, որ երկու Կորեաները վերջապես կնստեն բանակցային սեղանի շուրջ և կբանակցեն՝ Կորեական թերակղզում խաղաղության հասնելու համար: ԱՄՆ-ի նախագահի արձագանքն ի պատասխան Կիմ Ջոն Ընի խոսքերի շատ կարճ էր ու անորոշ: Հիշեցնենք, որ իրավիճակը թերակղզում շարունակում է մնալ լարված՝ կապված Փհենյանի միջուկային ծրագրի հետ: Սեպտեմբերին Փհենյանը փորձարկեց միջմայրցամաքային բալիստիկ հրթիռներ և անցկացրեց իր վեցերորդ միջուկային փորձարկումը: Ի պատասխան, ՄԱԿ-ի Անվտանգության խորհուրդը նոր պատժամիջոցներ սահմանեց Փհենյանի դեմ: